En sæsonansat bagageportør i SAS Ground Handling, der er blevet truet, fordi han har nægtet at melde sig ind i 3F, er i øjeblikket sygemeldt.

Sagen om trusler hos SAS Den 5. september i år nedlægger bagagemedarbejdere hos SAS Ground Handling arbejdet.

Forklaringen er i første omgang deltagelse i et fagligt møde, men dagen efter, hvor medarbejderne igen strejker, kommer det frem, at der er tale om en faglig konflikt.

Fra SAS lyder det, at de ansatte ønsker en kollega fjernet, fordi han ikke er medlem af samme fagforbund som resten af medarbejderne i afdelingen. Men formanden for 3F i Kastrup forklarer istedet, at en sæsonansat med medlemskab i Ingeniørforeningen IDA har udvist grænseoverskridende adfærd over for sine kollegaer.

En lydoptagelse offentliggøres, hvor 3F-medlemmer truer den sæsonansatte. Et af de involverede 3F-medlemmer har siden sagt, at han "gik langt over stregen".

IDA-medlemmet er nu sygemeldt.

Fagforbundet 3F's ledelse har kaldt truslerne mod den sæsonansatte hos SAS for en "finke, der røg af panden" og noget, man "aldrig har oplevet før".

Men nu viser nye oplysninger, som DR Nyheder har fået aktindsigt i hos Arbejdstilsynet, at det langt fra er første gang, 3F-medlemmer har brugt den slags hårde metoder over for kollegaer.

30-40 medarbejdere forlader lokalet, når de mobberamte kommer ind Arbejdstilsynets påbud

For få år siden måtte Arbejdstilsynet træde til i en sag om mobning rettet mod to bagagearbejdere i Københavns Lufthavn.

"Handlingerne har stået på i cirka 16 måneder, hvor der undervejs også har været skrevet krænkende beskeder som 'fuck', 'skruebrækkere' samt tegning af fuck-finger og røvhul," skriver tilsynet i et påbud til virksomheden Aviator Airport Services Denmark fra 2014.

Andre medarbejdere oplyser, at der tidligere har fundet mobning sted af 3-5 kollegaer Arbejdstilsynets påbud

Ignoreret og frosset ude i frokoststuen

I Arbejdstilsynets rapport står der, at uenigheden handlede om overenskomstforhandlinger. Men ifølge DR Nyheders oplysninger er chikanesagen hos Aviator udløst af en overenskomststridig strejke, som tre 3F-medlemmer ikke vil deltage i. I december 2012 starter den massive mobning mod mindst to af de tre ansatte.

Medarbejderne bliver mødt med ord som "små ludere" skrevet på personaletoilettet, ingen vil tale med dem, og i frokoststuen bliver de frosset ude af de andre ansatte.